3.  การประกอบธุรกิจของแต่ละสายผลิตภัณฑ์

เนื่องจาก บริษัทได้มีการเปลี่ยนแปลงโครงสร้างผู้ถือหุ้นรายใหญ่
พร้อมกับเปลี่ยนแปลงลักษณะการประกอบธุรกิจของกิจการ
จากเดิมประกอบธุรกิจห้างสรรพสินค้าเป็นธุรกิจการลงทุนโดยการถือหุ้นในบริษัทอื่นๆ (Holding
Company) โดยได้จำหน่ายหรือโอนซึ่งสินทรัพย์ หนี้สิน ตลอดจนกิจการทั้งหมดของบริษัทไปให้บริษัท
ไดอาน่า คอนวีเนี่ยนสโตร์ จำกัด ซึ่งเป็นบริษัทย่อยของบริษัทในขณะนั้น
และโอนใบอนุญาตทั้งหมดที่บริษัทมีไว้เพื่อใช้ในการประกอบกิจการไปให้บริษัทย่อย
พร้อมทั้งโอนและขายหุ้นของบริษัทย่อยให้แก่ผู้ถือหุ้นเดิม

ดังนั้น
จึงจะแบ่งการอธิบายถึงลักษณะการประกอบธุรกิจออกเป็นสองส่วนตามช่วงเวลาที่เกิดเหตุการณ์ คือ
อธิบายถึงการประกอบธุรกิจก่อนการเปลี่ยนแปลงโครงสร้างของบริษัทฯ
ซึ่งจะเป็นการอธิบายเฉพาะในส่วนของผลิตภัณฑ์และบริการโดยสรุป
และอธิบายถึงการประกอบธุรกิจภายหลังการเปลี่ยนแปลงโครงสร้างของบริษัทฯ ดังนี้

3.1 ก่อนการเปลี่ยนแปลงโครงสร้างของบริษัทฯ

บริษัทประกอบธุรกิจค้าปลีก ประเภทห้างสรรพสินค้า โดยมีสำนักงานใหญ่ตั้งอยู่ที่อำเภอหาดใหญ่
จังหวัดสงขลา และมีสาขา 2 แห่ง ในจังหวัดปัตตานี โดยมีผลิตภัณฑ์และบริการ ดังนี้

1. ผลิตภัณฑ์หลักของบริษัท ได้แก่ สินค้าอุปโภคและบริโภค โดยแยกออกเป็น 2 ลักษณะ คือ

  สินค้าหลักทั่วไป ซึ่งประกอบด้วย แผนกเสื้อผ้าบุรุษ แผนกเครื่องหนัง แผนกยีนส์
  แผนกเสื้อผ้าสตรีแผนกเสื้อผ้าเด็ก แผนกรองเท้า แผนกชุดชั้นในสตรี แผนกผ้าขนหนู
  แผนกเครื่องนอน แผนกกิ๊ฟช๊อฟ แผนกชุดว่ายน้ำ แผนกเครื่องสำอาง แผนกเครื่องเขียน
  แผนกอาหารคูปอง แผนกสินค้าโปรโมชั่น และ แผนกกีฬา

สินค้าซุปเปอร์มาร์เก็ต ซึ่งมีทั้งสินค้าที่ใช้ในชีวิตประจำวัน เช่น ยาสีฟัน สบู่ แชมพูสระผม เป็นต้น

สินค้าดังกล่าวข้างต้น เป็นสินค้าซื้อมาเพื่อขาย สินค้าในลักษณะนี้
ทางบริษัทฯเป็นผู้เลือกสินค้าหรือได้รับคำแนะนำจากผู้จัดจำหน่ายเป็นผู้เสนอสินค้ามาให้ขาย
ส่วนในเรื่องของผลตอบแทนจะมาจากการตั้งราคาสินค้า ซึ่งการตั้งราคาของสินค้านี้ มีทั้งทางบริษัทฯ
กำหนด และเจ้าของสินค้าเป็นผู้กำหนดแล้วแต่จะ ตกลงกัน ส่วนผลิตภัณฑ์ของบริษัทย่อยคือ บริษัท
ไดอาน่า ดีพาร์ทเม้นท์สโตร์นั้น จะเน้นสินค้าที่ใช้ในชีวิตประจำวัน ซึ่งเป็นสินค้าสะดวกซื้อ

2. สินค้าของผู้เช่าพื้นที่และผู้รับบริการใช้พื้นที่
โดยสินค้าบางส่วนเป็นสินค้าที่หมุนเวียนไปตามฤดูกาลหรือเทศกาล
นอกจากนี้ยังมีสินค้าประเภทอุปกรณ์สื่อสาร บูติกและเสื้อผ้าชั้นนำจากต่างประเทศ เฟอร์นิเจอร์
ร้านถ่ายรูป ตู้ สติ๊กเกอร์ ตู้คาราโอเกะ ร้านหนังสือซี-เอ็ดบุ๊คสโตร์ ร้านวัตสัน ร้านเครื่องแต่งกาย
U-FO สถานเสริมความงาม สถาบันการศึกษา เครื่องใช้ไฟฟ้า ฯลฯ
รวมถึงสินค้าในลักษณะเจ้าของสินค้าเช่าพื้นที่เป็นระยะยาว
ซึ่งให้บริการด้านอาหารและให้ความบันเทิง ได้แก่ โรงภาพยนตร์ สวนสนุก
ร้านอาหารอินเตอร์แบรนด์ เช่น S&P, KFC, SOFT, SERVE, PIZZA HUT, SWENSEN, THE
PIZZA COMPANY และDAIDOMON เป็นต้น

3. สินค้าฝากขาย สินค้าในลักษณะนี้เจ้าของสินค้าหรือซัพพลายเออร์
ได้ติดต่อกับบริษัทและนำสินค้าเข้ามาจำหน่ายในพื้นที่ที่บริษัท กำหนดให้ โดยเจ้าของสินค้า
หรือซัพพลายเออร์ จะต้องมีพนักงานขายสินค้าเอง
แต่บริษัทอาจจะตกแต่งสถานที่รวมทั้งมีเฟอร์นิเจอร์ให้
ซึ่งสินค้าประเภทนี้ส่วนใหญ่เป็นสินค้าประเภทเสื้อผ้า และรองเท้า

3.1.4 การให้บริการ โดยบริษัทให้บริการพื้นที่ส่วนกลาง รวมถึงระบบสาธารณูปโภค อาทิ น้ำ ไฟ
น้ำเย็น โทรศัพท์ ให้แก่ลูกค้าผู้เช่าพื้นที่ ที่ต้องการบริการพิเศษดังกล่าวจากบริษัท

-   ภายหลังการเปลี่ยนแปลงโครงสร้างของบริษัทฯ

บริษัทประกอบธุรกิจการลงทุนโดยการถือหุ้นในบริษัทอื่น ๆ (Holding Company) โดย ณ วันที่ 31
ธันวาคม 2549 บริษัทมีการถือหุ้นในบริษัทย่อย 1 บริษัท คือ บริษัท แอพพลิเคชั่น โฮสติ้ง เซอร์วิส
จำกัด (“A-Host”) ดังนั้น จึงแบ่งอธิบายการประกอบธุรกิจเป็นสองส่วน คือ
อธิบายถึงการประกอบธุรกิจของบริษัทและบริษัทย่อย
เพื่อให้เข้าใจถึงลักษณะการประกอบธุรกิจของทั้งสองบริษัท
โดยการอธิบายจะเน้นถึงการประกอบธุรกิจของบริษัทย่อยเป็นหลัก

1.  บริษัท ดราก้อน วัน จำกัด (มหาชน)

บริษัทประกอบธุรกิจหลัก คือ การลงทุนโดยการถือหุ้นในบริษัทอื่น ๆ (Holding Company)
โดยเน้นการลงทุนในบริษัทที่จำหน่ายสินค้าและ/หรือให้บริการที่เกี่ยวกับเทคโนโลยีสมัยใหม่
รวมถึงธุรกิจที่เกี่ยวข้อง ซึ่งมีศักยภาพที่จะเติบโตและสร้างผลกำไร
หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต
โดยบริษัทมีนโยบายที่จะลงทุนในบริษัทที่มีผลประกอบการในอดีตที่ดี มีผลกำไรในปีล่าสุดก่อนการลงทุน
โดยบริษัทจะพิจารณาปัจจัยประกอบหลาย ๆ ด้านเพื่อประกอบการตัดสินใจลงทุน เช่น ความเสี่ยง
ผลตอบแทน กลุ่มผู้บริหารที่มีมาตรฐาน มีธรรมาภิบาล และมีการควบคุมภายในที่ดี
ซึ่งจะส่งผลให้การประกอบธุรกิจมีประสิทธิภาพ และโปร่งใส เป็นต้น
โดยจะมีการแต่งตั้งตัวแทนจากบริษัทเป็นกรรมการของบริษัทที่เข้าไปลงทุน
และบริษัทจะคงไว้ซึ่งโครงสร้างผู้บริหารและนโยบายของบริษัทที่เข้าไปลงทุน

นอกจากนี้ บริษัทยังดำเนินธุรกิจการให้บริการให้คำปรึกษาในด้านต่าง ๆ เช่น การลงทุน
การควบรวมกิจการ และการปรับโครงสร้างกิจการ เป็นต้น

2.  บริษัท แอพพลิเคชั่น โฮสติ้ง เซอร์วิส จำกัด (“A-Host”)

A-Host ประกอบธุรกิจจำหน่าย และให้บริการเกี่ยวกับโปรแกรมคอมพิวเตอร์
โดยเป็นผู้เชี่ยวชาญด้านบริการจัดวางระบบไอทีและให้บริการเสริมต่าง ๆ
สำหรับลูกค้าตั้งแต่กิจการขนาดกลางไปจนถึงขนาดใหญ่ เช่น การให้บริการวางระบบ
การให้บริการโฮสติ้งเซอร์วิส
ซึ่งเป็นบริการดูแลบริหารจัดการระบบและสนับสนุนการใช้งานระบบคอมพิวเตอร์ให้แก่ลูกค้า
การรับบริหารระบบไอที การให้เช่าเซิร์ฟเวอร์ เป็นต้น
นอกจากนี้ยังรวมถึงการให้บริการหลังการขายอื่น ๆ เช่น การให้บริการฝึกอบรม
หรือการให้บริการที่ปรึกษา เป็นต้น

A-Host ได้รับแต่งตั้งจาก Oracle Corporation (“Oracle”)
ให้เป็นตัวแทนจำหน่ายและให้บริการผลิตภัณฑ์ Oracle ที่ใหญ่ที่สุดรายหนึ่งในประเทศไทย
และเป็นพันธมิตรในประเทศรายแรกที่ได้รับการแต่งตั้งให้เป็นพันธมิตรในระดับ Oracle
Certified Advantage Partner ซึ่งเป็นพันธมิตรระดับสูงสุดที่บริษัท Oracle
จะแต่งตั้งให้แก่ตัวแทนจำหน่าย โดยจะได้รับสิทธิในการค้นหาข้อมูลในฐานข้อมูลของ Oracle
ได้รับสิทธิในการส่งพนักงานไปฝึกอบรมกับ Oracle ได้รับสิทธิในการตั้งศูนย์ฝึกอบรม (Oracle
Approval Education Program) เป็นต้น ทั้งนี้ Oracle จัดระดับความสัมพันธ์พันธมิตรของ
Oracle เป็น 3 ระดับ คือ ระดับแรก Oracle Partner Network ระดับกลาง คือ Oracle
Certified Partner และระดับสูงสุด คือ Oracle Certified Advantage Partner

อนึ่ง Oracle เป็นหนึ่งในผู้พัฒนาระบบการจัดการฐานข้อมูล (Database Management System)
เครื่องมือสำหรับการพัฒนาระบบฐานข้อมูล (Tools for Database Development) และ
ระบบตัวกลางเชื่อมต่อโปรแกรม (Middle-Tier Software) และระบบโปรแกรมสำเร็จรูป
(Application) เช่น ระบบบริหารความสัมพันธ์กับลูกค้า (Customer Relationship
Management Software - CRM), ระบบบริหารทรัพยากรองค์กร (Enterprise Resource
Planning – ERP) และระบบ Supply Chain Management Software (SCM)
รายใหญ่ที่สุดของโลก โดยเป็นผู้จำหน่าย Technology Products และ Application
Products ภายใต้เครื่องหมายการค้า “Oracle”

ทั้งนี้ สามารถจำแนกผลิตภัณฑ์และบริการของ A-Host ได้ดังนี้

1. ผลิตภัณฑ์และบริการของ A-Host

1.1. ผลิตภัณฑ์ของ A-Host

1.  ซอฟแวร์ (Software)

    -   โปรแกรมสำเร็จรูป (Application)

A-Host จำหน่ายโปรแกรมสำเร็จรูป (Application) ของ Oracle ที่เรียกว่า Oracle
e-Business Suite
ซึ่งเป็นระบบที่ใช้เชื่อมระบบการทำงานของทุกหน่วยงานในองค์กรเชื่อมต่อกันโดยสมบูรณ์ (Full
Integration) นอกจากนี้ ทุกระบบงานย่อยของ Oracle e-Business Suite
ยังถูกออกแบบให้สามารถทำงานแยกกันได้อย่างมีประสิทธิภาพ
ซึ่งต่างจากการนำเอาระบบงานจากหลาย ๆ ผู้ผลิตมาใช้งานร่วมกัน
ผู้ใช้อาจมีปัญหาในอนาคตเมื่อทำการอัพเกรดระบบ เนื่องจากความต่างกันของผลิตภัณฑ์ซอฟแวร์
อีกทั้งยังมีปัญหาของระบบที่ไม่ทำงานเชื่อมต่อกันอย่างสมบูรณ์

ทั้งนี้ Oracle e-Business Suite
มีความหลากหลายของระบบการทำงานให้องค์กรได้เลือกใช้งานตามความเหมาะสมมากกว่า 100
ระบบ ครอบคลุมทุกประเภทของงาน เช่น ระบบบริหารความสัมพันธ์กับลูกค้า (Customer
Relationship Management - CRM) ระบบ Professional Service Automation
ระบบการผลิต ระบบ Supply Chain Management ระบบจัดการโครงการ (Project
Management) และระบบบริหารทรัพยากรองค์กร (Enterprise Resource Planning -
ERP) เป็นต้น

Oracle e-Business Suite สามารถรองรับความต้องการเฉพาะด้านของแต่ละประเภทธุรกิจ
เช่น ธุรกิจโทรคมนาคม การเงิน การธนาคาร ธุรกิจประเภทการบินและอากาศยาน
กลุ่มสินค้าเทคโนโลยี กลุ่มสินค้าอุปโภค ธุรกิจรถยนต์ กลุ่มธุรกิจยา กลุ่มรัฐวิสาหกิจและราชการ
และสถาบันการศึกษา เป็นต้น

-   Core Technology Product

A-Host จำหน่ายระบบจัดการฐานข้อมูลของ Oracle
และเครื่องมือที่ใช้ในการพัฒนาโปรแกรมเพื่อให้ได้ออกมาเป็นโปรแกรมสำเร็จรูป
ที่รองรับการทำงานบนอินเตอร์เนต (Oracle Platform) โดยสินค้าเหล่านี้
จะเป็นเครื่องมือที่สำคัญสำหรับนักพัฒนาระบบโปรแกรมที่จะนำไปใช้ในการสร้างสรรค์โปรแกรมที่มีประสิทธิภาพ
โดยอาศัยเทคโนโลยีที่ทันสมัย
และทำให้เกิดระบบสารสนเทศที่สามารถรองรับการดำเนินธุรกิจได้อย่างมีประสิทธิภาพ นอกจากนี้
A-Host ได้รับแต่งตั้งเป็นตัวแทนจำหน่ายหลักของ Oracle Core Technology ในฐานะ Value
Added Distributor

ปัจจุบัน A-Host จำหน่ายระบบจัดการฐานข้อมูล Oracle 9i และ Oracle 10g
โดยระบบจัดการฐานข้อมูลเหล่านี้ใช้ในการจัดเก็บข้อมูลของลูกค้าให้เป็นระเบียบ
ในส่วนของเครื่องมือที่ใช้ในการออกแบบและพัฒนาโปรแกรมนั้น
รวมถึงภาษาที่ใช้ในการพัฒนาโปรแกรมต่าง ๆ เช่น Java
ซึ่งมีความจำเป็นต่อการพัฒนาเป็นโปรแกรมใช้งาน โดยสามารถแบ่งผลิตภัณฑ์ในหมวดนี้ออกเป็น 3
ชนิด ดังนี้

1.  Oracle Database

ผลิตภัณฑ์นี้เป็นระบบจัดการฐานข้อมูลเพื่อการบริหารและจัดการฐานข้อมูลให้มีประสิทธิภาพ
เสถียรภาพและให้มีปลอดภัยสูงสุด โดย Oracle ได้ผสานเทคโนโลยียุคใหม่อย่าง XML และ
Enterprise Java Engine เข้ามาทำให้การสื่อสารแอพพลิเคชั่นต่าง ๆ
เป็นภาษามาตรฐานเดียวกัน โดยสามารถปรับให้เข้ากับขนาดขององค์กรที่แตกต่างกัน
และสามารถใช้งานได้บนระบบปฏิบัติการ Unix, Windows และ Linux

2.  Oracle Developer Suite

ผลิตภัณฑ์นี้เป็นชุดซอฟต์แวร์ที่รวบรวมเครื่องมือในการเขียนโปรแกรม
เพื่อการพัฒนาโปรแกรมสำเร็จรูป โดยเครื่องมือที่ใช้ในการพัฒนาเวบแอพพลิเคชั่นนั้น
มีการใช้เทคโนโลยีของ Java และ Oracle โดยสามารถใช้ได้กับหลายภาษาคอมพิวเตอร์
รวมถึงภาษา C และ Cobol และยังสามารถใช้ได้กับระบบปฏิบัติการหลายรูปแบบ

3.  Oracle Application Server

ผลิตภัณฑ์นี้เป็นแอพพลิเคชั่นเซิร์ฟเวอร์ที่รองรับการใช้งานที่ครอบคลุม
และเหมาะสำหรับการรองรับเวบไซต์ที่มีฐานข้อมูลเป็นองค์ประกอบสำคัญ โดยมีหลักการทำงานคือ
การรวบรวมแอพพลิเคชั่นขององค์กรเข้าด้วยกัน
โดยการรวมโครงสร้างพื้นฐานและฟังก์ชั่นการทำงานที่จำเป็นต่อ e-Business ให้เป็นหนึ่งเดียว
(Single Platform) บนอินเตอร์เนต

2.  ฮาร์ดแวร์ (Hardware)

โดยปกติแล้ว A-Host จะเป็นผู้ลงทุนในฮาร์ดแวร์เพื่อการให้บริการโฮสติ้งเซอร์วิส
แต่หากลูกค้ามีความประสงค์ที่จะติดตั้งระบบดูแลข้อมูลที่บริษัทของลูกค้าเองนั้น A-Host
จะจัดหาฮาร์ดแวร์ให้ตามความต้องการของลูกค้า โดยที่ A-Host
ไม่มีนโยบายที่จะจัดจำหน่ายฮาร์ดแวร์ แต่การจำหน่ายฮาร์ดแวร์ที่ผ่านมานั้น
ถือว่าเป็นส่วนหนึ่งของการให้บริการตามความต้องการของลูกค้าเท่านั้น

1.2. บริการของ A-Host

1.  การวางระบบและการติดตั้งระบบงานคอมพิวเตอร์ (Implementation)

การวางระบบและการติดตั้งระบบงานคอมพิวเตอร์
เป็นการวางระบบและติดตั้งโปรแกรมสำเร็จรูปต่าง ๆ เช่น ระบบบริหารความสัมพันธ์กับลูกค้า
(Customer Relationship Management - CRM) ระบบบริหารทรัพยากรองค์กร
(Enterprise Resource Management - ERP) และระบบอื่น ๆ
ที่เกี่ยวข้องกับการบริหารข้อมูลเพื่อการดำเนินงานลูกค้า โดยใช้โปรแกรมสำเร็จรูปของ Oracle
ในการให้บริการ โดยการติดตั้งระบบงานคอมพิวเตอร์นั้น บุคลากรของ A-Host
จะทำการเก็บข้อมูลทางเดินของเอกสารและขั้นตอนการทำงาน
และสำรวจความต้องการใช้งานของแต่ละฝ่ายงานของบริษัทลูกค้าว่าต้องการประมวลผลข้อมูลชนิดใด
จากนั้นจะมีการวางระบบ และควบคุมข้อมูลโดยป้องกันการเข้าถึงข้อมูลของแต่ละฝ่าย
เพื่อให้ใช้หรือเปลี่ยนแปลงข้อมูลได้ตามอำนาจหน้าที่ของฝ่ายนั้น ๆ

การวางระบบและการติดตั้งระบบงานคอมพิวเตอร์นี้
เป็นการบริการที่ต่อเนื่องกับการขายโปรแกรมสำเร็จรูป ซึ่งทุกครั้งที่ A-Host
ขายโปรแกรมสำเร็จรูป จะต้องมีการให้บริการวางระบบควบคู่ไปด้วย นอกจากนี้ A-Host
ยังใช้โปรแกรมสำเร็จรูปเป็นตัวนำเพื่อให้สามารถเสนอบริการอื่น ๆ ให้กับลูกค้าต่อไป

นอกจากนี้ A-Host ยังให้บริการพัฒนาโปรแกรมสำเร็จรูปของ Oracle
เดิมให้ใช้งานได้เหมาะสมตามความต้องการของลูกค้ามากขึ้น
โดยการเพิ่มฟังก์ชั่นการประมวลผลข้อมูลสำหรับผู้บริหาร (Business Intelligence)
ซึ่งเป้าหมายหลักของโปรแกรมชนิดนี้ คือ การช่วยให้ผู้บริหารตัดสินใจได้อย่างมีประสิทธิภาพ
โดยมีการนำข้อมูลจากแผนกต่าง ๆ ในบริษัทลูกค้ามาสรุปและประมวลผล

2.  การให้บริการโฮสติ้งเซอร์วิส (Hosting Service)

การให้บริการโฮสติ้งเซอร์วิสแก่ลูกค้านั้น เป็นธุรกิจที่ A-Host
พัฒนาขึ้นเนื่องจากเล็งเห็นศักยภาพของ A-Host ในการนำเสนอบริการโฮสติ้งเซอร์วิสแก่ลูกค้า
ซึ่งยังไม่เคยมีผู้ประกอบการรายใดเคยให้บริการแก่องค์กรขนาดกลางมาก่อนเนื่องจากเป็นการบริการที่ต้องใช้การลงทุนสูง
โดย A-Host จะเป็นผู้ลงทุนในอุปกรณ์ฮาร์ดแวร์และซอฟต์แวร์ต่าง ๆ
ที่เกี่ยวข้องกับการจัดวางระบบคอมพิวเตอร์การบริหารจัดการตามที่ลูกค้าต้องการ
โดยอุปกรณ์ดังกล่าวตั้งอยู่ที่สำนักงานของ A-Host และมีสายเชื่อมต่อข้อมูล (Leased Line)
จากบริเวณจัดเก็บอุปกรณ์อิเลกทรอนิกส์ไปยังบริษัทของลูกค้า
เพื่อให้ลูกค้าสามารถใช้งานระบบคอมพิวเตอร์ได้โดยไม่ต้องลงทุนเอง นอกจากนี้ A-Host
ยังมีบริการเพิ่มเติมเพื่อดูแลลูกค้าที่ใช้บริการโฮสติ้งเซอร์วิส เช่น
การดูแลระบบคอมพิวเตอร์ของบริษัทลูกค้า และแก้ปัญหาต่าง ๆ
ที่เกิดขึ้นตามช่วงเวลาที่บริษัทลูกค้าได้ทำสัญญาไว้กับ A-Host

ทั้งนี้ A-Host
มีการป้องกันความเสี่ยงในการสูญหายของข้อมูลของลูกค้าที่ใช้บริการโฮสติ้งเซอร์วิสเนื่องมาจากอุบัติเหตุหรือเหตุการณ์ที่คาดไม่ถึง
และเพื่อให้การใช้งานของลูกค้าเป็นไปอย่างต่อเนื่อง โดย A-Host
ได้เช่าพื้นที่ของอาคารเขตอุตสาหกรรมซอฟต์แวร์ (Software Park)
เพื่อเป็นพื้นที่จัดเก็บฐานข้อมูลสำรอง (Back-up Service) และ A-Host
มีการนำฮาร์ดแวร์ที่ปัจจุบันไม่ได้ใช้งานในการให้บริการโฮสติ้งเซอร์วิสมาใช้จัดเก็บข้อมูลสำรอง
เพื่อให้ลูกค้าสามารถเรียกข้อมูลจากฐานข้อมูลสำรองไปใช้ได้ทันที หากมีเหตุการณ์ขัดข้อง

นอกจากนี้ ในกรณีที่ลูกค้าต้องการลงทุนในระบบบริหารจัดการข้อมูล
และจัดตั้งอุปกรณ์บริหารระบบข้อมูลที่บริษัทลูกค้าเองนั้น A-Host
จะให้บริการเป็นที่ปรึกษาการจัดวางระบบข้อมูล
พร้อมทั้งจัดหาอุปกรณ์คอมพิวเตอร์ทั้งในส่วนของฮาร์ดแวร์และซอฟต์แวร์ให้กับลูกค้าตามความต้องการ
โดย A-Host เรียกบริการชนิดนี้ว่า บริการ Outsourcing รวมถึงการจัดวางระบบข้อมูล
และการหาซอฟต์แวร์ที่เหมาะสมแก่ลูกค้า และหากลูกค้าต้องการ A-Host
จะจัดส่งบุคลากรไปประจำที่บริษัทของลูกค้าเพื่อให้บริการเพิ่มเติม แก้ไขปัญหา
และดูแลระบบฐานข้อมูลได้อย่างทันท่วงที

3.  การให้บริการเป็นที่ปรึกษา

การให้บริการที่ปรึกษาเป็นการให้บริการเพิ่มเติมจากบริการวางระบบและบริการโฮสติ้งเซอร์วิส
เพื่อตอบสนองความต้องการของลูกค้าให้ครบถ้วน โดย A-Host
จะให้บริการเป็นที่ปรึกษาแล้วแต่กรณีไป เช่น กรณีที่ลูกค้ามีระบบข้อมูลที่ใช้อยู่แล้วแต่เกิดปัญหาขึ้น
หรือต้องการปรับปรุงระบบข้อมูลให้มีความทันสมัยและเหมาะสมต่อการใช้งานให้มากขึ้น หรือกรณีอื่น
ๆ แล้วแต่ที่ลูกค้าต้องการ รวมถึงการให้บริการที่ปรึกษาเพิ่มเติมภายหลังการวางระบบ
และการขายซอฟต์แวร์แก่ลูกค้า

4.  บริการศูนย์การเรียนรู้

A-Host มีการจัดตั้งศูนย์การเรียนรู้ (Training Center)
เพื่อจัดสอนเรื่องการใช้ระบบบริหารจัดการข้อมูล และการใช้โปรแกรมสำเร็จรูปของ Oracle
แก่ผู้ใช้งานของบริษัทลูกค้า อย่างไรก็ตาม บริการศูนย์การเรียนรู้นี้ ยังเป็นบริการใหม่ของ A-Host
ซึ่งทาง A-Host ได้วางแผนพัฒนาบริการนี้เพิ่มเติมต่อไปในอนาคต

2. การตลาดและภาวะการณ์แข่งขันของธุรกิจของ A-Host

  ก. กลุ่มลูกค้าเป้าหมาย

เนื่องจากระบบบริหารจัดการข้อมูลสารสนเทศต้องใช้การลงทุนสูง ดังนั้น
บริษัทที่มีขนาดกลางถึงใหญ่และมีผลประกอบการค่อนข้างดีจึงมีความสามารถและความต้องการที่จะลงทุนในระบบเหล่านี้
เพื่อเป็นพื้นฐานรองรับการเติบโตของธุรกิจในอนาคต นอกจากนี้
ระบบบริหารจัดการข้อมูลสารสนเทศยังเป็นระบบที่มีความสามารถในการใช้งานสูง
ครอบคลุมถึงการบริหารข้อมูลของหลายฝ่ายในบริษัท ซึ่งหากเป็นบริษัทที่มีขนาดเล็ก
อาจมีการใช้งานระบบเหล่านี้ได้ไม่เต็มที่นัก จึงอาจไม่คุ้มต่อการลงทุน

ระบบบริหารจัดการข้อมูลสารสนเทศยังมีความจำเป็นต่อกิจการที่มีการเรียกใช้ข้อมูลข้ามฝ่าย
ตัวอย่างเช่น
ฝ่ายผลิตต้องการเรียกข้อมูลจำนวนสินค้าที่สั่งจากแผนกขายเพื่อประกอบการวางแผนการผลิต
ซึ่งการเรียกใช้ข้อมูลในลักษณะนี้
มีความจำเป็นที่ต้องใช้ระบบฐานข้อมูลที่สามารถเชื่อมต่อทุกฝ่ายเข้าด้วยกัน
ในขณะเดียวกันจะต้องมีป้องกันการแก้ไขข้อมูลจากผู้ที่ไม่เกี่ยวข้อง เช่น
ฝ่ายผลิตไม่สามารถแก้ไขข้อมูลของลูกค้าได้ เป็นต้น ทั้งนี้ รวมถึงธุรกิจในกลุ่มการจัดจำหน่าย
การสื่อสาร และกลุ่มธนาคารซึ่งต้องการการเชื่อมต่อข้อมูลที่มีประสิทธิภาพและรวดเร็ว
เพื่อให้บริการลูกค้าได้อย่างทันท่วงที ดังนั้น
ระบบฐานข้อมูลที่เชื่อมถึงกันและซอฟต์แวร์ที่ใช้จึงมีความสำคัญเป็นอย่างยิ่ง

นอกจากนี้ A-Host ยังมีการขยายกลุ่มลูกค้าไปยังองค์กรของรัฐ
เนื่องจากรัฐบาลมีนโยบายให้หน่วยงานราชการมีการปรับปรุงประสิทธิภาพของระบบฐานข้อมูลเพื่อให้บริการประชาชนได้อย่างทั่วถึง
รวมทั้งยังเป็นการพัฒนาระบบจัดเก็บข้อมูลเพื่อให้ง่ายต่อการเรียกใช้ในอนาคต

กลุ่มลูกค้าเป้าหมายของผลิตภัณฑ์ประเภทระบบฐานข้อมูลและเครื่องมือในการพัฒนา
เพื่อให้เป็นโปรแกรมสำเร็จรูปนั้น ได้แก่ ผู้ขายและให้บริการติดตั้งระบบ (System Integrator)
และผู้ค้าซอฟต์แวร์อิสระ (Independent Software Vendor)
โดยลูกค้ากลุ่มนี้จะนำผลิตภัณฑ์ไปพัฒนาต่อก่อนที่จะนำไปขายให้แก่ผู้ใช้ (End-User) อีกทอดหนึ่ง

  ข. นโยบายราคา

A-Host ไม่มีนโยบายที่จะแข่งขันทางด้านราคา โดย
A-Hostให้ความสำคัญกับการสร้างมูลค่าเพิ่มในสินค้าและบริการ (Value-Added)
และเน้นการให้บริการที่ก่อให้เกิดรายได้ในระยะยาว กล่าวคือ A-Host
มีนโยบายที่จะรักษากลุ่มลูกค้าเดิมไว้ โดยภายหลังจากการขาย A-Host มีการให้บริการบำรุงรักษา
และติดตามผลการให้บริการอย่างสม่ำเสมอ
ทำให้กลุ่มลูกค้าเดิมมีแนวโน้มในการซื้อสินค้าซ้ำหรือต่อสัญญาสำหรับบริการประเภทต่าง ๆ กับ
A-Host เกือบทั้งสิ้น

นโยบายราคาของ A-Host สามารถแบ่งได้ออกเป็น 2 กลุ่ม ดังนี้

  (1) การขายผลิตภัณฑ์

ราคาในการขายผลิตภัณฑ์จะอ้างอิงกับราคา Price List ที่ตั้งขึ้นโดย Oracle
ซึ่งราคาในการขายจะขึ้นอยู่กับชนิดของผลิตภัณฑ์ จำนวนของผลิตภัณฑ์ โดยทาง A-Host
จะเน้นการสร้างมูลค่าเพิ่มในการขายสินค้า
รวมทั้งการให้บริการหลังการขายและคุณภาพของการให้บริการ

  (2) การให้บริการ

การกำหนดอัตราค่าบริการขึ้นอยู่กับ ขนาดของงาน จำนวนบุคลากร
และจำนวนชั่วโมงที่ใช้ในการให้บริการ
โดยอัตราค่าบริการจะพิจารณาเป็นรายโครงการตามแต่ลักษณะงานของลูกค้า โดย A-Host
ไม่มีนโยบายที่จะแข่งขันทางด้านราคากับคู่แข่ง แต่เน้นคุณภาพของการให้บริการแก่ลูกค้าเป็นสำคัญ

  ค. ช่องทางการจัดจำหน่าย

A-Host มีช่องทางการจัดจำหน่ายอยู่ 3 ช่องทางได้แก่

  (1) การจำหน่ายผลิตภัณฑ์แบบตรง

ผลิตภัณฑ์ที่จำหน่ายตรงส่วนใหญ่ คือ การจำหน่ายโปรแกรมใช้งานสำเร็จรูปของ Oracle
โดยผลิตภัณฑ์เหล่านี้สามารถนำไปใช้งานได้ทันที อย่างไรก็ตาม
ในส่วนของการจำหน่ายระบบจัดการฐานข้อมูล และเครื่องมือที่ใช้ในการพัฒนาโปรแกรมนั้น
มีสัดส่วนการขายตรงค่อนข้างน้อย เนื่องมาจากผลิตภัณฑ์ค่อนข้างซับซ้อนและต้องนำไปพัฒนาต่อ ดังนั้น
จึงเป็นการขายผ่านตัวแทนจำหน่ายหรือผู้ซึ่งสามารถนำระบบเหล่านี้ไปพัฒนาต่อก่อนที่ขายผลิตภัณฑ์ที่สำเร็จแล้วแก่ลูกค้า

ในการจำหน่ายโปรแกรมสำเร็จรูป A-Host จะสั่งซื้อโปรแกรมสำเร็จรูปจาก Oracle
เมื่อได้รับคำสั่งซื้อจากลูกค้าโดยมีลิขสิทธิ์ให้ลูกค้าแต่ละรายใช้อย่างเฉพาะเจาะจง

  (2) การจำหน่ายผลิตภัณฑ์ผ่านตัวแทนจำหน่าย

ปัจจุบัน A-Host มีตัวแทนจำหน่ายอยู่กว่า 100 รายทั่วประเทศ โดยตัวแทนจำหน่ายเหล่านี้
ประกอบด้วย ผู้ขายและให้บริการติดตั้งระบบ (System Integrator) และผู้ค้าซอฟต์แวร์อิสระ
(Independence Software Vendor) เป็นต้น
ซึ่งตัวแทนจำหน่ายจะเป็นผู้ขายและให้บริการติดตั้งระบบแก่ลูกค้า ซึ่งผลิตภัณฑ์ที่ A-Host
จำหน่ายแก่ตัวแทนจำหน่าย คือ ระบบจัดการฐานข้อมูล
และเครื่องมือที่ใช้ในการพัฒนาโปรแกรมเพื่อให้ได้ออกมาเป็นโปรแกรมสำเร็จรูป (Database and
Tools)

ในการจำหน่ายระบบจัดการฐานข้อมูลและเครื่องมือที่ใช้ในการพัฒนาฐานข้อมูล
ตัวแทนจำหน่ายจะเป็นผู้รับคำสั่งซื้อจากลูกค้าโดยตรง จากนั้นตัวแทนจำหน่ายจะสั่งซื้อสินค้ากับ
A-Host โดยซอฟต์แวร์แต่ละชุดจะมีลิขสิทธิ์ที่อนุญาตให้บริษัทลูกค้าแต่ละรายใช้อย่างเฉพาะเจาะจง

  (3) การให้บริการ

การให้บริการวางระบบและติดตั้งระบบงานคอมพิวเตอร์
ส่วนใหญ่เกี่ยวเนื่องกับการจำหน่ายผลิตภัณฑ์แบบตรง ส่วนการให้บริการอื่น ๆ เช่น
การให้บริการโฮสติ้งเซอร์วิส และการให้บริการที่ปรึกษา โดย A-Host
จะเป็นผู้นำเสนอประโยชน์ที่ลูกค้าจะได้รับจากการใช้บริการ รวมทั้งนำเสนอบริการเสริมต่าง ๆ
ในช่วงอายุของสัญญา เพื่อประกอบการตัดสินใจของลูกค้าต่อการใช้บริการ

นอกจากนี้ A-Host มีการร่วมมือกับพันธมิตรทางธุรกิจในการจำหน่ายผลิตภัณฑ์และบริการ โดย
A-Host จำหน่ายผลิตภัณฑ์ผ่านพันธมิตรผู้เป็นผู้พัฒนาโซลูชั่น และคู่ค้าที่เป็นซิสเต็ม อินทิเกรเตอร์
ส่วนด้านการบริการนั้น A-Host
ร่วมมือกับพันธมิตรทางด้านเทคโนโลยีในการร่วมมือกันให้บริการแก่ลูกค้ารายใหญ่

ภาวะอุตสาหกรรมการแข่งขัน

1.  ภาวะอุตสาหกรรมโดยรวม

จากผลสำรวจตลาดเทคโนโลยีสารสนเทศและการสื่อสารของประเทศไทยในปี 2549
ซึ่งทำการสำรวจโดยสำนักงานส่งเสริมอุตสาหกรรมซอฟต์แวร์แห่งชาติ (SIPA)
และสมาคมอุตสาหกรรมเทคโนโลยีสารสนเทศไทย (ATCI) ตามที่เผยแพร่ในเวบไซต์
www.sipa.or.th พบว่าตลาดเทคโนโลยี (Information Technology) ในประเทศไทย
ซึ่งรวมถึงตลาดฮาร์ดแวร์ ตลาดซอฟต์แวร์ ตลาดบริการด้านคอมพิวเตอร์
และตลาดอุปกรณ์สื่อสารข้อมูล มีมูลค่ารวม 149,229 ล้านบาท โดยตลาดฮาร์ดแวร์มีมูลค่า 71,112
ล้านบาท หรือคิดเป็นร้อยละ 48 ของตลาดในปี 2549 ในส่วนของตลาดซอฟต์แวร์นั้น มีมูลค่า
50,917 ล้านบาท หรือคิดเป็นร้อยละ 34 ของตลาด ในด้านของตลาดบริการด้านคอมพิวเตอร์
มีการสำรวจกลุ่มธุรกิจใน 5 กิจกรรม ได้แก่ การให้บริการเช่าคอมพิวเตอร์
การให้คำปรึกษาด้านฮาร์ดแวร์ การให้บริการด้านการประมวลผลข้อมูล
การให้บริการกิจกรรมที่เกี่ยวกับฐานข้อมูล และกิจกรรมอื่น ๆ ที่เกี่ยวข้องกับคอมพิวเตอร์
พบว่าตลาดบริการด้านคอมพิวเตอร์มีมูลค่า 7,738 ล้านบาท หรือคิดเป็นร้อยละ 5 ของตลาดในปี
2549

ตารางแสดงมูลค่าตลาดของอุตสาหกรรมไอทีของประเทศไทย ปี 2548 และ 2549

  -------------------------------------------------------------------------------------------------
  ตลาดเทคโนโลยี                   2548                2549                อัตราเติบโตต่อปี   
                                 (ล้านบาท)            (ล้านบาท)            (%)            
  ------------------------------ ---------- -------- ---------- -------- -------------- -----------
                                 มูลค่า       ร้อยละ    มูลค่า       ร้อยละ    2547-2548      2548-2549

  1. ตลาดฮาร์ดแวร์                 63,381     51       71,112     48       25             12

  1.1 ระบบ                       4,918      4        5,379      4        10             9

  1.2 พีซี และอุปกรณ์ต่าง ๆ           48,336     39       54,493     37       19             13

  1.3 อุปกรณ์ต่อพ่วงอื่น ๆ             10,127     8        11,240     7        81             11

  2. ตลาดซอฟต์แวร์                 41,435     33       50,917     34       27             23

  2.1 ซอฟต์แวร์สำเร็จรูป             21,401     17       26,283     18       19             23

  2.2 ซอฟต์แวร์รับจ้างทั้งระบบ         20,034     16       24,634     16       36             23

  3. ตลาดบริการด้านคอมพิวเตอร์       6,729      5        7,738      5        15             15

  3.1 การให้เช่าคอมพิวเตอร์          76         0        87         0        15             15

  3.2 การให้คำปรึกษาด้านฮาร์ดแวร์     5,167      4        5,942      4        15             15

  3.3                            214        0        246        0        15             15
  การให้บริการด้านการประมวลผลข้อมูล                                                          

  3.4 การให้บริการกิจกรรมด้านฐานข้อมูล 677        1        779        1        15             15

  3.5 กิจกรรมอื่นๆ                  595        0        684        0        15             15
  ที่เกี่ยวข้องกับคอมพิวเตอร์                                                                   

  4. ตลาดอุปกรณ์สื่อสารข้อมูล          13,989     11       19,462     13       N.A.           39

  รวม                            125,534    100      149,229    100      30             19
  -------------------------------------------------------------------------------------------------

ที่มา: สำนักงานส่งเสริมอุตสาหกรรมซอฟต์แวร์แห่งชาติ (SIPA)
และสมาคมอุตสาหกรรมเทคโนโลยีสารสนเทศ (ATCI)

ในส่วนของตลาดซอฟต์แวร์นั้น ผลการสำรวจตลาดพบว่า ในปี 2549
ตลาดซอฟต์แวร์มีการเติบโตจากปี 2548 ร้อยละ 23 โดยมีมูลค่า 50,917 ล้านบาท
ซึ่งเป็นมูลค่าจากซอฟต์แวร์สำเร็จรูป (Packaged Software) 26,283 ล้านบาท คิดเป็นร้อยละ
52 และเป็นมูลค่าซอฟต์แวร์ที่รับจ้างทำทั้งระบบ (Outsourced Software) 24,634 ล้านบาท
หรือคิดเป็นร้อยละ 48

สำหรับการเติบโตของตลาดฮาร์ดแวร์ ซอฟท์แวร์ และบริการด้านคอมพิวเตอร์ในช่วงปี 2548 –
2549 เติบโตประมาณร้อยละ 16 และในช่วงปี 2550 – 2551
คาดว่าจะเติบโตเฉลี่ยประมาณร้อยละ 15 – ร้อยละ 18 โดยมูลค่าตลาดรวมจะอยู่ประมาณ
149,431 ล้านบาท ในปี 2550 ถึงประมาณ 176,869 ล้านบาท ในปี 2551
โดยตลาดซอฟต์แวร์ในปี 2550 และปี 2551 มีการขยายตัวเฉลี่ยประมาณร้อยละ 19 และร้อยละ
18 ตามลำดับ ดังตารางต่อไปนี้

  -------------------------------------------------------------------------------
  ตลาด                มูลค่าตลาด                                 อัตราการเติบโตเฉลี่ย
                      (ล้านบาท)                                 (%)
  ------------------- ---------- --------- --------- --------- ------------------
                      2548       2549      2550      2551      2548 – 2551

  ฮาร์ดแวร์             63,381     71,112    79,737    89,597    12

  ซอฟต์แวร์             41,435     50,917    60,795    77,039    23

  บริการด้านคอมพิวเตอร์   6,729      7,738     8,899     10,233    15

  รวม                 111,545    129,767   149,431   176,869   17
  -------------------------------------------------------------------------------

ที่มา: สำนักงานส่งเสริมอุตสาหกรรมซอฟต์แวร์แห่งชาติ (SIPA)
และสมาคมอุตสาหกรรมเทคโนโลยีสารสนเทศ (ATCI)

2.  การแข่งขัน

A-Host มีคู่แข่งที่แตกต่างกันในแต่ละผลิตภัณฑ์และบริการ ในส่วนของผลิตภัณฑ์โปรแกรมสำเร็จรูปนั้น
นอกจากผลิตภัณฑ์ของ Oracle แล้ว ยังมีผลิตภัณฑ์ของยี่ห้ออื่นที่สนับสนุนการบริหารฐานข้อมูล ได้แก่
SAP, PeopleSoft และ Microsoft และในส่วนของซอฟต์แวร์ที่เป็นผลิตภัณฑ์ Core
Technology นั้น ผลิตภัณฑ์ยี่ห้ออื่นในตลาด ได้แก่ DB2 (IBM) และ SQL(Microsoft) เป็นต้น
โดยแต่ละผลิตภัณฑ์จะมีตัวแทนจำหน่ายเป็นผู้จำหน่ายสินค้าสู่ลูกค้า
ซึ่งส่วนใหญ่จะให้บริการติดตั้งระบบงานคอมพิวเตอร์ควบคู่ไปด้วย

ในด้านการให้บริการโฮสติ้งเซอร์วิสสำหรับ Oracle Application ปัจจุบัน IBM
มีการให้บริการโฮสติ้งเซอร์วิสประเภทนี้แก่ธุรกิจขนาดใหญ่ เช่น ธนาคารพาณิชย์
แต่ในกลุ่มลูกค้าขนาดกลางถึงขนาดค่อนข้างใหญ่ ซึ่งเป็นกลุ่มลูกค้าของ A-Host นั้น
ยังไม่มีผู้ให้บริการโฮสติ้งเซอร์วิสแก่ลูกค้ากลุ่มนี้

3. การจัดหาผลิตภัณฑ์ และบริการของA-Host

1.  การจัดหาฮาร์ดแวร์และซอฟต์แวร์

ในส่วนของผลิตภัณฑ์ซอฟต์แวร์เพื่อการจัดการระบบฐานข้อมูลทั้งหมด A-Host จัดซื้อซอฟต์แวร์จาก
Oracle โดยตรง

สำหรับในส่วนของฮาร์ดแวร์ A-Host จะสั่งซื้อฮาร์ดแวร์ตามความต้องการของลูกค้า
และสั่งซื้อจากตัวแทนจำหน่ายของฮาร์ดแวร์ยี่ห้อนั้น ๆ ซึ่งส่วนใหญ่เป็นผู้ผลิตฮาร์ดแวร์รายใหญ่ เช่น
IBM HP และ SUN เป็นต้น

2.  การจัดหาบุคลากร

A-Host
มีนโยบายรับบุคลากรที่มีความเชี่ยวชาญด้านระบบไอทีเพื่อให้คำแนะนำและบริการที่เหมาะสมแก่ลูกค้า
นอกจากนี้ A-Host
ยังให้ความสำคัญกับการพัฒนาความรู้ของบุคลากรให้ทันกับความเปลี่ยนแปลงทางเทคโนโลยี
โดยบุคลากรของ A-Hostจะได้รับการฝึกอบรมอย่างต่อเนื่อง

นอกจากนี้ A-Host จะพิจารณาถึงความเพียงพอของบุคลากร
โดยเปรียบเทียบกับจำนวนโครงการปัจจุบันและการเติบโตของ A-Host ในอนาคต
หากเมื่อพิจารณาแล้ว A-Host มีบุคลากรไม่เพียงพอ A-Host จะมีการจัดหาบุคลากรเพิ่มเติม โดย
A-Host จะต้องมั่นใจว่า บุคลากรที่รับใหม่มีโอกาสก้าวหน้าทางการงานไปพร้อมกับการเติบโตของ
A-Host ในอนาคต

4. งานที่ยังไม่ได้ส่งมอบของ A-Host

ณ วันที่ 31 ธันวาคม 2549 A-Host มีงานที่ยังไม่ได้ส่งมอบมีมูลค่ารวมทั้งสิ้นประมาณ 70 ล้านบาท
ซึ่งประกอบไปด้วยโครงการระบบการวิเคราะห์ข้อมูลสารสนเทศ งานบำรุงรักษาระบบ
บริการโฮสติ้งเซอร์วิส และงาน Outsourcing

5.  การวิจัยและการพัฒนาของ A-Host

จากการที่ A-Host มีธุรกิจหลัก คือ การให้บริการที่ปรึกษา
และดูแลระบบสำหรับภาคธุรกิจขนาดกลางถึงขนาดใหญ่ (Enterprise System)
การวิจัยพัฒนาของ A-Host จึงมุ่งเน้นใน 3 เรื่องหลักคือ

1.  การวิจัยและการพัฒนาโปรแกรมซอฟต์แวร์ปรับปรุงเพิ่มเติมเพื่อใช้ประกอบกับโปรแกรมสำเร็จรูป
    ซึ่ง A-Host เป็นผู้จัดจำหน่ายและให้บริการวางระบบ
    ทำให้ลูกค้าสามารถใช้โปรแกรมสำเร็จรูปได้อย่างมีประสิทธิภาพมากขึ้น
    และสอดคล้องกับความต้องการของธุรกิจของลูกค้าได้ดีกว่าโปรแกรมมาตรฐานตามปกติ

2.  การวิจัยและพัฒนาเทคนิคและขบวนการบริหารจัดการและให้การสนับสนุนระบบคอมพิวเตอร์
    (Service Methodology) สำหรับภาคธุรกิจขนาดกลางถึงขนาดใหญ่ (Enterprise
    System) ทั้งนี้ จากประสบการณ์ของ A-Host
    และความมุ่งมั่นที่จะปรับปรุงขีดความสามารถของระบบให้อยู่ในระดับสูงและมีผลตอบแทนคุ้มค่าในการลงทุนของลูกค้า
    เพื่อให้การให้บริการที่ดีต่อผู้ใช้
    และความสามารถที่จะสนองตอบต่อปัญหาอันเนื่องจากสภาวะไม่ปกติของระบบ A-Host
    จึงได้ศึกษาพัฒนาเทคนิคและขบวนการบริหารจัดการและให้การสนับสนุนระบบคอมพิวเตอร์
    เพื่อให้มีความเหมาะสมกับความต้องการและความจำเป็นของลูกค้าในกลุ่มขนาดกลางและขนาดกลางค่อนข้างใหญ่

3.  การพัฒนาโปรแกรมประเภทเครื่องมือในการบริหารจัดการระบบ (System Management
    Tool) ซึ่งโปรแกรมเหล่านี้เป็นองค์ประกอบหนึ่ง ที่ใช้เสริมกับ Service Methodology
    ในข้อ 2 ตัวอย่างของโปรแกรมประเภทนี้ได้แก่ ระบบแจ้งเตือนล่วงหน้า
    เมื่อตรวจพบสิ่งผิดปกติขึ้นในฐานข้อมูล เป็นต้น

ในระยะต่อไป A-Host มีนโยบายที่จะริเริ่มพัฒนาโปรแกรมประเภทโปรแกรมสำเร็จรูปเพิ่มเติม
ที่จะจัดจำหน่ายเป็นสินค้าให้กับลูกค้า
ในลักษณะที่เป็นระบบต่อยอดเพิ่มเติมขึ้นจากระบบที่ลูกค้ามีอยู่เดิมแล้ว

6. ทรัพย์สินที่ใช้ในการประกอบธุรกิจของ A-Host

  6.1. ทรัพย์สินที่ใช้ในการประกอบธุรกิจของ A-Host ณ วันที่ 31 ธันวาคม 2549
  มีรายละเอียด ดังนี้

  ก. อุปกรณ์ – สุทธิ ประกอบด้วย

  ------------------- ------------------- --------------------- -----------
                      ลักษณะกรรมสิทธิ        มูลค่าทางบัญชีสุทธิ         

  เครื่องตกแต่ง          เป็นเจ้าของ           2.25                  ล้านบาท

  อุปกรณ์สำนักงาน        เป็นเจ้าของ           1.27                  ล้านบาท

  อุปกรณ์สำนักงาน        เช่าซื้อ               0.94                  ล้านบาท

  สินทรัพย์อื่น            เป็นเจ้าของ           0.34                  ล้านบาท

  รวม                                     4.80                  ล้านบาท
  ------------------- ------------------- --------------------- -----------

  ข. สินทรัพย์ไม่มีตัวตน – สุทธิ

ณ วันที่ 31 ธันวาคม 2549 A-Host มีสินทรัพย์ไม่มีตัวตนสุทธิ ซึ่งได้แก่
คอมพิวเตอร์ซอฟต์แวร์สำหรับลูกค้าที่ใช้บริการโฮสติ้งเซอร์วิส
และคอมพิวเตอร์ซอฟต์แวร์สำหรับใช้งานของ A-Host จำนวน 6.19 ล้านบาท

  6.2. การเช่าทรัพย์สินเพื่อใช้ดำเนินการ

1.  สัญญาเช่าพื้นที่สำนักงาน

A-Host ทำสัญญาเช่าอาคารสำนักงาน จากบุคคลที่ไม่มีความเกี่ยวข้องกับบริษัทและ A-Host
โดยเป็นพื้นที่ชั้น 21 อาคาร SM ทาวเวอร์ เลขที่ 979/53-55 ถนนพหลโยธิน แขวงสามเสนใน
เขตพญาไท กรุงเทพฯ เพื่อใช้เป็นพื้นที่สำนักงาน โดยมีระยะเวลาเช่า 3 ปี สิ้นสุดเดือนพฤษภาคม
ปี 2550 และมีมูลค่ารวมของค่าเช่าตลอดอายุสัญญา 6.50 ล้านบาท

2.  สัญญาเช่าอุปกรณ์

A-Host ทำสัญญาเช่าเครื่องเซิร์ฟเวอร์และดิสก์เก็บข้อมูล
จากบุคคลที่ไม่มีความเกี่ยวข้องกับบริษัทและ A-Host โดยมีระยะเวลาเช่า 3 ปี
สิ้นสุดระหว่างเดือนมีนาคม ปี 2550 ถึงเดือนมกราคม ปี 2551
และมีมูลค่ารวมของค่าเช่าตลอดอายุสัญญา 3.10 ล้านบาท

3.  สัญญาเช่าระบบคอมพิวเตอร์

A-Host ทำสัญญาเช่าระบบคอมพิวเตอร์และอุปกรณ์ จากบุคคลที่ไม่มีความเกี่ยวข้องกับบริษัทและ
A-Host โดยมีระยะเวลาเช่า 3 ปี สิ้นสุดเดือนธันวาคม ปี 2551
และมีมูลค่ารวมของค่าเช่าตลอดอายุสัญญา 2.85 ล้านบาท

4.  สัญญาเช่าซื้อรถยนต์

A-Host ทำสัญญาเช่ารถยนต์จากบุคคลที่ไม่มีความเกี่ยวข้องกับบริษัทและ A-Host
โดยมีระยะเวลาเช่า 4 ปี สิ้นสุดเดือนกรกฎาคม ปี 2553
และให้สิทธิในการซื้อรถยนต์เมื่อสิ้นอายุสัญญา อย่างไรก็ดี เมื่อครบกำหนดสัญญา A-Host
ขอสละสิทธิ์ไม่ซื้อทรัพย์สินที่เช่า มูลค่ารวมของค่าเช่าตลอดอายุสัญญา 2.40 ล้านบาท
และเมื่อได้ส่งมอบรถยนต์คืนแก่ผู้เช่าในสภาพที่เรียบร้อยแล้ว ผู้ให้เช่าจะจ่ายเงินวางประกันจำนวน
0.84 ล้านบาท คืนให้แก่ A-Host

  []6.3. เครื่องหมายบริการ

A-Host ได้จดทะเบียนเครื่องหมายบริการ กับสำนักเครื่องหมายการค้า กรมทรัพย์สินทางปัญญา
เมื่อวันที่ 8 มีนาคม 2549 และสำนักเครื่องหมายการค้า กรมทรัพย์สินทางปัญญา
ได้ออกหนังสือสำคัญแสดงการจดทะเบียนเครื่องหมายบริการดังกล่าวให้เมื่อวันที่ 24 มกราคม 2550

7. โครงการในอนาคตของ A-Host

A-Host ได้ให้ความสำคัญกับการขยายฐานลูกค้าของธุรกิจเดิมของ A-Host
ควบคู่ไปกับการขยายธุรกิจสู่ตลาดใหม่ ๆ ทั้งนี้ ในเชิงของกลยุทธ์ A-Host มีโครงการต่าง ๆ
แบ่งได้เป็นสามประเภท คือ

1.  การขยายฐานลูกค้า ด้วยสินค้าและบริการเดิมที่ A-Host ได้ดำเนินธุรกิจอยู่แล้ว ได้แก่ สินค้า
    Oracle Database, ระบบบริหารทรัพยากรองค์กร (ERP Application) ของ Oracle,
    บริการที่ปรึกษาและดูแลระบบสำหรับสินค้าดังกล่าว โดยกลุ่มลูกค้าที่ A-Host
    ให้ความสนใจและมีโอกาสสูงคือ ลูกค้าในหน่วยงานรัฐบาล และกลุ่มธนาคาร ทั้งนี้ A-Host
    จะรักษานโยบายในการร่วมมือกับพันธมิตรทางธุรกิจที่มีอยู่เดิมเป็นหลัก
    ไม่ว่าจะเป็นพันธมิตรทางด้านเทคโนโลยี ทางด้านผู้พัฒนาโซลูชั่น
    และคู่ค้าที่เป็นซิสเต็มอินทิเกรเตอร์

2.  โครงการเพิ่มประเภทของสินค้าและบริการ
    โดยเฉพาะอย่างยิ่งในกลุ่มซึ่งเกี่ยวโยงหรือเสริมกับสินค้าและบริการเดิมที่ A-Host
    ได้ทำธุรกิจอยู่แล้ว สินค้าในกลุ่มนี้ได้แก่ ระบบ Oracle CRM และ Business
    Intelligence ทั้งนี้ ไม่เพียงแต่ A-Host
    จะสามารถใช้ประโยชน์สูงสุดจากทักษะและประสบการณ์ของทรัพยากรบุคคลที่ A-Host
    มีอยู่แล้ว แต่ยังจะทำให้สามารถให้บริการที่ครบถ้วนมากขึ้นแก่ลูกค้าของ A-Host อีกด้วย

3.  โครงการการขยายธุรกิจด้วยการเข้าร่วมลงทุนในกิจการทางด้าน IT จากการที่ A-Host
    และบริษัทแม่มีฐานะทางการเงินที่เข้มแข็ง ประกอบกับการมีพันธมิตรทางธุรกิจทางด้าน IT
    อยู่มากมาย ทำให้ A-Host
    มีโอกาสที่จะขยายธุรกิจโดยการเข้าร่วมลงทุนในบริษัทพันธมิตรเหล่านี้ ทั้งนี้ A-Host
    จะให้ความสำคัญกับบริษัทพันธมิตรที่มีการบริหารจัดการที่เข้มแข็งและโปร่งใส
    มีผลประกอบการในอดีตที่ดี
    และมีศักยภาพที่จะเจริญก้าวหน้าอย่างรวดเร็วหากได้ใช้ประโยชน์จาก Synergy ร่วมกันกับ
    A-Host เช่น การวางกลยุทธ์และการทำกิจกรรมการตลาดร่วมกัน
    การถ่ายทอดเทคโนโลยีหรือทักษะ การพัฒนาทรัพยากรบุคคล
    การใช้โครงสร้างพื้นฐานที่มีอยู่เพื่อประโยชน์สูงสุด เป็นต้น